Papersnake/gushiwen huggingface dataset:
和叔夏水仙时见於宣卿坐上叔夏折一枝以归八
胡寅（宋代）

海岸仙人绝代无，清扬白日坐如如。
若从妙色光香觅，须信先生未识渠。
宋复古度支晚川晴雪
文同（宋代）

霁色变云林，寒光混烟水。
遥山定何处，渺漭才可指。
寄郑州曾资政
韩维（宋代）

鲁公旌旆镇兹邦，曾奉樽罍佚老堂。
彩服过庭闻政术，缁衣传世见诗章。
斗龙门外波光绿，集凤台边柳色黄。
应感归欤形丽唱，故园春草满池塘。
意难忘
张炎（宋代）

辄爱叹不能已，因赋此以赠。余谓有善歌而无善听，虽抑扬高下，声字相宣，倾耳者指不多屈。曾不若春蚓秋蛩，争声响于月篱烟砌间，绝无仅有。余深感于斯，为之赏音，岂亦善听者耶。

风月吴娃。柳阴中认得，第二香车。春深妆减艳，波转影流花。莺语滑，透纹纱。有低唱人夸。怕误却，周郎醉眼，倚扇佯遮。

底须拍碎红牙。听曲终奏雅，可是堪嗟。无人知此意，明月又谁家。尘滚滚，老年华。付情在琵琶。更叹我，黄芦苦竹，万里天涯。
题张秋山旧扇王孟仁画
顾清（明代）

王郎近代丹青手，写出秋山意外清。遗迹宛然人不见，临风无限古今情。
瑞鹤仙 为陆颂尧陇梅图，次周清真韵
吴情帆（清代）

陇梅芳讯好，正梦断魂凝，疏香情色。年年惯行处，携尊俎、经醉情山曾客。

寻幽选胜，拚清狂、何计赚力。待归时、细写游踪浪迹，伴赏岑寂。

痴极。留连缃素，自怜偏向，蠹索余食。斜晖望远，黄歇浦，龙华陌。

怅荒台、鸦阵茫茫成叹息。宵窗还恼漏滴。尽无眠、欹枕憔悴，夜阑暗忆。
陈少阳赠官
高登（宋代）

忆昔靖康初，厄运会中微。
严禁驰边备，长驱来健儿。
堂堂捣京阙，百万呼鼓鼙。
天地为改色，日月晴晦迷。
当宁犹未悟，聪明遭蔽欺。
六贼久盘结，如山屹莫移。
故人陈夫子，忠□□根资。
拊髀惜机会，祸端良在茲。
吾侪沐厚泽，颠危合扶持。
不闻王蠋贤，绝脰由布衣。
书成数千言，挥翰捷如飞。
明朝伏阙下，儒冠翕相随。
种李夺兵权，愤痛社稷危。
抱书再诣阙，恸哭声犹悲。
天意难遽回，人心□□离。
时雍恣凶暴，纵兵欲屠之。
马前森利刃，此时命垂丝。
要领两不愿，相视情怡怡。
虎口仅获脱，好爵安能縻。
俄起故乡情，各归天一涯。
壮哉欧阳生，倽生诚所宜。
圣主图兴复，忠诚蒙诛夷。
宸心顷自责，疏节录其遗。
君乎死不亡，泉壤增光辉。
魂气钟庆云，体魄蒸灵芝。
言言英烈在，昭昭星斗垂。
兰死则留芳，豹死则留皮。
男儿倘得死，其死甘如饴。
君死逾生荣，我生叹奚为。
九原如可作，微君谁与归。
送刘得柔入秦
费锡璜（清代）

紫骝卸玉羁，故人来齐安。昂藏河朔气，两鬓萧萧寒。

为言三载别，歧路各漫漫。燕秦二千里，浮云会江干。

雪堂寂寞秋，倾盖暂盘桓。片言泻黄河，随风生波澜。

蛇虺横江湖，噬螫太无端。湛卢不在握，徒手空长叹。

明日东西别，征车不可攀。
牧童词
李涉（唐代）

朝牧牛，牧牛下江曲。
夜牧牛，牧牛度村谷。
荷蓑出林春雨细，芦管卧吹莎草绿。
乱插蓬蒿箭满腰，不怕猛虎欺黄犊。
南堂
许月卿（宋代）

南堂有客{插扌换禾}旻，面面轩窗纳晓云。
云入书檠无俗气，月来吟几有清芬。
岂无绿竹诗淇澳，亦有苍苔书篆文。
阁上桂枝宜努力，难兄难弟总由人。
和折子明丈闲居杂兴十首
赵蕃（宋代）

赏识元非易，登临政尔难。
要须穷应接，宁可肆讥弹。
胜践千年近，高风六月寒。
由来炯水玉，固愈耀朱丹。
金国贺会庆圣节使副到阙紫宸殿宴致语口号
周必大（宋代）

十月为阳庆小春，电枢来应帝王真。
天长地久千秋节，鳌抃欢呼四海人。
黼座衮龙明日月，绣墩珠履切星辰。
何图已告无疆寿，安得区区计古椿。
天门山
佟凤彩（清代）

百战生还解佩刀，扁舟东去走江皋。鬼神护此千秋石，阊阖开当万里涛。

白日行空天马过，黑风吹浪海鱼高。扪萝直到云烟里，惆怅山灵笑二毛。
驱雀声
弘历（清代）

苗秀已将实，驱雀声聒耳。今年晴雨时，结穟均累累。

雀利亦何晴，而人犹惜此。清晨至夜阑，哗欢殊未已。

因之识农艰，屡丰劳倍蓰。是虽疾厉音，中有无边喜。
和处州严郎中游南溪
朱庆馀（唐代）

四望非人境，从前洞穴深。潭清蒲远岸，岚积树无阴。

看草初移屐，扪萝忽并簪。世嫌山水僻，谁伴谢公吟。
次韵宽夫题王自然参议江阁
刘才邵（宋代）

橘州部曲奴千头，倚槛应犹忆故丘。胸中耿耿挂秋月，坐阅世故如星流。

谁能令公还餍事，且脱荷衣藏箧笥。定将奇策收桑榆，不似书鱼老文字。
题欧阳炳文真止亭
刘才邵（宋代）

前浪与后浪，推引不自休。谁知桥下水，终古何曾流。

喧寂两俱桥，已自非良谋。避喧趋寂者，岂免一处收。

吾人识真际，不向中边求。聊复起小亭，对此竹桧幽。

云烟互明灭，草木自春秋。诸法如露电，乾坤一浮沤。

试看究竟处，还有起灭不。想当隐几时，萧然任天游。

不同习枯禅，兀兀守一丘。
送吕管勾
徐贲（元代）

客情沙柳共依依，隔浦遥山向夕微。
送别偶当花落后，伤心元不为春归。
刘禹端公问云居雨从何来东平问官人风作何色 其一
释重显（宋代）

雨从何来，风作何色。龙门万仞，曾留宿客。进退相将，谁遭点额。
再和四首
郭印（宋代）

天际油云不肯收，全妨寓目向层楼。
日车难把长绳挽，春事浑同去水流。
可奈馀寒犹作沴，悬知徂暑未能秋。
此方记得偏炎热，路入夔门一再由。
和李校书新题乐府十二首。缚戎人
元稹（唐代）

边头大将差健卒，入抄禽生快于鹘。但逢赪面即捉来，

半是边人半戎羯。大将论功重多级，捷书飞奏何超忽。

圣朝不杀谐至仁，远送炎方示微罚。万里虚劳肉食费，

连头尽被毡裘暍。华裀重席卧腥臊，病犬愁鸪声咽嗢。

中有一人能汉语，自言家本长城窟。少年随父戍安西，

河渭瓜沙眼看没。天宝未乱犹数载，狼星四角光蓬勃。

中原祸作边防危，果有豺狼四来伐。蕃马膘成正翘健，

蕃兵肉饱争唐突。烟尘乱起无亭燧，主帅惊跳弃旄钺。

半夜城摧鹅雁鸣，妻啼子叫曾不歇。阴森神庙未敢依，

脆薄河冰安可越。荆棘深处共潜身，前困蒺藜后臲卼.

平明蕃骑四面走，古墓深林尽株榾。少壮为俘头被髡，

老翁留居足多刖。乌鸢满野尸狼藉，楼榭成灰墙突兀。

暗水溅溅入旧池，平沙漫漫铺明月。戎王遣将来安慰，

口不敢言心咄咄。供进腋腋御叱般，岂料穹庐拣肥腯.

五六十年消息绝，中间盟会又猖獗。眼穿东日望尧云，

肠断正朝梳汉发。近年如此思汉者，半为老病半埋骨。

常教孙子学乡音，犹话平时好城阙。老者傥尽少者壮，

生长蕃中似蕃悖。不知祖父皆汉民，便恐为蕃心矻矻.

缘边饱喂十万众，何不齐驱一时发。年年但捉两三人，

精卫衔芦塞溟渤。
诗一首
王轸（宋代）

南篇司马青衫湿，北句郎官白发生。
堪与江黄永传唱，离骚经外此歌声。
山舍三首 其一
薛季宣（宋代）

髣髴依蛮室，林端鸟道萦。烟疑云异色，松接涧同声。

树古龙蛇蚴，岩嵬虎豹狞。野花舞狂蝶，栩栩梦庄生。
南歌子（二之一）
贺铸（宋代）

绣幕深朱户，熏炉小象床。扶肩醉被冒明珰。绣履可怜分破、两醉鸯。

梦枕初回雨、啼钿半□妆。一钩月渡横塘。谁认凌波微步、袜尘香。
病中午后登山閒步遥见园亭有以帟张栏处久而
岳珂（宋代）

九折登山倚瘦筇，杏蹊眼缬早冬烘。
翠云遮断神仙客，不许其间著倦翁。
古意谢崔杨州辟七首
洪咨夔（宋代）

梧桐生高冈，上有朝阳枝。
凤从南方来，览煇面下之。
一鸣寒暑平，再鸣风雨时。
啾啾百鸟群，振翼长追随。
燕陈观察致语口号
廖刚（宋代）

皇华使者万人英，谁似青云稳致身。和气一城迎綵旆，高牙千骑拥朱轮。

买臣被命聊辞汉，季子应朝却入秦。归侍玉皇难再见，当欢莫惜举杯频。
贺赵观文重试及第
褚载（唐代）

一枝仙桂两回春。始觉文章可致身。已把色丝要上第，

又将彩致冠群伦。龙泉再淬方知利，火浣重烧转更新。

今日街头看御榜，大能荣耀苦心人。
小绝
甘泳（元代）

一夜睡不著，小窗天忽明。林塘寒鸟聚，听得最初声。
南兵
钱易（宋代）

曾见南兵苦，征辽事亦如。
金疮寒长肉，纸甲雨生蛆。
山小虀霜骨，河枯臛腐鱼。
黎元无处哭，丁户日相疏。
喜晴
张耒（宋代）

朝看东南云物好，便有清风收浊潦。
吾知天意将悔祸，约束蛟龙便粳稻。
山川转眼异明晦，冠屦宜人亦轻燥。
微凉人堂酒味好，一杯径醉愁如扫。
清幽枕簟东窗下，晓睡老鸡呼不觉。
游长宁公主流杯池二十五首 其八
上官婉儿（唐代）

傍池聊试笔，倚石旋题诗。豫弹山水调，终拟从钟期。
友人山庄
汪炎昶（宋代）

便觉尘嚣隔，烟霞宁几深。树招怜翠眼，水发嗜清心。

石晕团枯靥，崖芳簇碎金。知非樽酒聚，宠我以幽寻。
和答北山
刘克庄（宋代）

北山当代文章祖，孔思周情幸未泯。
弟子力疲心尚在，先生齿宿意逾新。
今无斩鼻成风手，古有埋腰立雪人。
不向师门勤稽首，一生怀抱对谁伸。
董侍郎山园燕楼宗丞
戴复古（宋代）

旌旗千骑拥春华，倾动临川十万家。
皂盖出郊因问柳，紫荷领客共看花。
樽前人唱莺随唱，堂下吏衙蜂亦衙。
寄语风流贤太守，好留醉墨伴烟霞。
辊金丸
杨真人（唐代）

二更里，夫妇会。和婴儿姹女交泰。复宇宙，颠倒任循环，把坎离相匹配。

土牛木马撼山海。随羊运搬载。泼焰都辊入泥丸。

教鬼神，须惊骇。
诸子将筑室以画图相示三首
苏辙（宋代）

还家卜筑初无地，随分经营似有时。
多斫修篁终未忍，略存古柏更无疑。
画图且作百间计，入室犹应三岁期。
得到安居真老矣，一生歌哭任於斯。
偈颂三十六首
释如珙（宋代）

少室无门户，如何便得通。
夜寒宁耐立，听我话西东。
壬子寒食会压沙寺二首 其一
韩琦（宋代）

踏沙徐人绿杨中，渐见祗园宝势雄。柏奋怒虬环古殿，花遗娇靥散春风。

娱心未放歌声好，对目难穷幻术工。共醉一时寒食景，不须庭际牡丹红。
月下梅影
德日（清代）

轻笼淡月异浓妆，欲赋惭无白雪香。却到夜深人静后，一枝移向碧纱窗。
颂古十一首
释子益（宋代）

不是风兮不是旛，活人只在笑谈间。
面前坦坦平平路，背后重重叠叠山。
宿兴庆池通轩示同志
张载（魏晋）

清湘庭下千竿竹，百尽斑斓耸苍玉。
通轩轩外万顷陂，陂接南山天与齐。
唐基一坏半禾黍，举目气象增愁思。
我来正当摇落时，尘埃七日无人知。
东平叔子信予友，问学不厌坚相随。
叔子莫痛凤沼湮，又莫悲愁花萼堕。
所忧圣道久榛塞，富贵浮云空点涴。
鹧鸪天·小令尊前见玉箫
晏几道（宋代）

小令尊前见玉箫。银灯一曲太妖娆。歌中醉倒谁能恨，唱罢归妖酒未消。
春悄悄，夜迢迢。碧云天共楚宫遥。梦魂惯得无拘检，又踏杨花过谢桥。
柳梢青（忆西湖）
姚勉（宋代）

长记西湖，水光山色，浓淡相宜。丰乐楼前，涌金门外，买个船儿。而今又是春时。清梦只、孤山赋诗。绿盖芙蓉，青丝杨柳，好在苏堤。
忆舅家小园幼时所游
劳蓉君（清代）

惆怅驹光一瞬中，芜园卅载记游踪。池边鱼影惊新月，竹外鸡声唱午风。

绕砌苔枯霜点白，盖檐枫老叶翻红。而今王、谢堂前燕，那识当年总角童。
送张宏下第南归
李覯（宋代）

世家元是武夷孙，四上观光预国宝。
地底岂无干斗气，天边争奈饮牛人。
田宜秫稻应多酒，路入溪山渐少尘。
身计未谐归计好，一樽犹可醉乡邻。
挑濠歌
罗椅（宋代）

满城挑濠五更起，城头直挑到城尾。
一弯一转春蛇长，围人方圆三十里。
去年十月霜凄凄，挑濠人立霜中啼。
今年一春春雨多，泥滑将奈挑濠何。
只今清明霜不若，皇天何时收雨脚。
几人带雨濠上啼，半湿半饥春病瘧。
雨之久，可以晴。
濠之长，可以城。
只愁挑得濠始竟，公家又有守濠令。
次桂州二首 其一
孙觌（宋代）

过岭逢人问象州，瘴烟如海蹴天浮。三闾逐客何将到，八桂宜人且少休。
锦连钱
耶律铸（宋代）

锦连钱晕玉连钱，簪袅行吟软玉鞭。可爱金莲花世界，与人长结画图缘。
庆春宫
杨泽民（宋代）

曲渚澜生。遥峰云敛，据鞍又出江城。青子垂枝，悴阴遮道，乍闻一两蝉声。素蟾犹在，但惟有、长庚殿星。征夫前路，应怪劳生，尘事相萦。

年来厌逐时迎。千里追寻，两鬓凋零。佳景良辰，无憀虚度，谁怜客里凄清。不如归去，任儿辈、功名遂成。旧欢重理，莫笑渊明，却赋闲情。
虞舜卿送橙酒
李纯甫（金朝）

屏山持律不作诗，砚尘笔秃萦蛛丝。枯肠燥吻思戛戛，法当以酒疏瀹之。

何物督邮风味恶，枨触閒愁无处著。苦思新酿压橙香，世间那有扬州鹤。

乞诗送酒并柴门，瀛洲仙裔令公孙。肺肠愤痒芒角出，倾泻长句如翻盆。

怪汝胸中云梦大，老我眼皮危塞破。径呼短李与黔王，快取锦囊收玉唾。
高宗皇帝挽词四首
程大昌（宋代）

智超黄屋表，不以位为怡。
罢省斋居事，安持寿殿卮。
尊荣天子父，巍焕圣王师。
盛德几无古，惟尧始济兹。
次韵王起宗勉为高子明绘松岩图
方回（元代）

松下客携琴，岩中人读书。
声气相应求，妙写人画图。
洒落真意相，冷淡閒工夫。
体中脱不佳，明窗时自娱。
谁方策龙骧，万里{薾艹换竹}云衢。
卿自用卿法，未用轻贤愚。
嘲林和靖
许洞（宋代）

寺里掇斋饥老鼠，林间吟嗽病猕猴。
豪民遗物鹅伸颈，好客临门鳖缩头。
玉龙子诗
天宝时人（唐代）

圣运潜符瑞玉龙，自兴云雨更无踪。

不如渭水沙中得，争保銮舆复九重。
遣怀
释斯植（宋代）

愁极鬓成丝，沧江梦款归。
鸟啼山雨急，春尽故人稀。
晓润侵吟壁，寒云绕竹扉。
向来诗满束，应是与心违。
天界寺
李延兴（元代）

诸山绕天界，千古镇皇维。螭护阶头石，龙蟠殿角碑。

慈云笼宝树，佛日转瑶■。六合资冥福，春风万物熙。
用夹谷子括吴山晚眺韵十首
方回（元代）

极目无穷六合宽，仰天如以浑仪观。
日躔箕斗逢长至，月宿奎娄届大寒。
肘后方多难却老，杯中物到莫留残。
来年七十身犹健，容膝归欤亦易安。
米元晖画为郑太常赋
陈琏（明代）

图中风景浩无边，眼底云烟断复连。十里芳村开野店，半篙新水放渔船。

山深恍惚如盘谷，地胜依稀似辋川。小米当年擅清誉，信知此画得家传。
赴京道中寄惟起惟扬二弟 其四
徐熥（明代）

鸿鸣一何哀，客心一何苦。昨发濲溪滨，今宿桐江浒。

平沙翻惊濲，崩崖荡零雨。中宵蚊蚋喧，白昼冯夷舞。

嗟哉行路难，含悲望乡土。
梳头二首 其二
岳珂（宋代）

长记涪翁语，无尘有发僧。无尘方愿学，有发亦何曾。

学士年年样，车门日日乘。二毛犹胜我，不必愧鬅鬙。
题洪阳洞石上
谢牧（宋代）

特特携筇探洞房，中藏精气凛寒芒。
神仙久视知难学，乞取逍遥物外方。
严颜碑
苏辙（宋代）

古碑残缺不可读，远人爱惜未忍磨。
相传昔者严太守，刻石千岁字已讹。
严颜平生吾不记，独忆城破节最高。
被擒不辱古亦有，吾爱善折张飞豪。
军中生死何足怪，乘胜使气可若何。
斫头徐死子无怒，我岂畏死如儿曹！匹夫受戮或不避，所重壮气吞黄河。
临危闲暇有如此，览碑慷慨思横戈。
行近湖州不果入城寄王成之使君
张镃（宋代）

江左风流燕子家，有人襟度渺云涯。
讴歌冯翊今分竹，词藻西垣旧判花。
相望每居形迹外，投閒常动别离嗟。
因行一见还成阻，谁谓人遐自室遐。
为两足虎作歌诗
王铨（魏晋）

般般白虎，观衅荆楚。孙吴不逞，金皇赫怒。武形有亏，金兽失仪。

圣主应天，斯异何为。
唐高福墓志
张廷济（清代）

开元片石缜于玉，高将军父曰延福。延福名福史不传，或以字延故不录。

高氏五望渤海一，力士冯出非其族。李千里上金刚同，给事左右坐累逐。

君养为子姓冒高，父以子贵君何恧。先天中诛岑萧窦，功拜监门朱紫服。

员外置迁中大夫，终始哀荣礼以笃。力士阶封渤海公，来廷坊里兴祠屋。

一扣钟礼十万钱，五硙日僦三百斛。事付林甫天心回，辔失辅国逆胆缩。

贪痴可罪忠可褒，赠官不枉扬州督。君卒开元全盛时，丹旐风飞原白鹿。

仓皇不从蜀道难，悲酸免共巫州哭。学士撰碑书者谁，院体精妍共结束。

怀仁集书颍久颓，今见山阴真面目。一自石载三吴船，秦关碑肆镌还覆。

笔画疲苶神已非，非特界文遗罫局。佳刻若此世所稀，书家日使千毫秃。

曩是笑说咸阳农，柱础几何遭斫斸。
韩子温母秦国太夫人挽诗
蔡戡（宋代）

际会中兴日，来归异姓王。
艰危从战陈，淑谨自闺房。
眼看儿孙盛，身膺福寿长。
平生修净业，一念即西方。
有感
姜特立（宋代）

六年归老掩柴扉，今日天涯有所思。
山阻雪深无去路，凄凉只咏四愁诗。
遣兴
陆游（宋代）

书生不自怜，老眼付皇天。
已饱三升稷，宁堆百屋钱！红尘忙过日，青嶂醉论年。
名字元虚幻，从人谤是仙。
暮春书事四首
张耒（宋代）

漠漠山云合，檐风透薄帷。
柳藏阴后絮，樱压雨中枝。
坐暖晨杯罢，香浓午睡时。
薄寒犹故在，再取紫貂披。
鄱江楼分韵得月字
王十朋（宋代）

尊酒相逢人二八，年少壮夫予白发。明年何处更登楼，遥望鄱阳江上月。
奉和御制重阳五七言诗 其二
杨亿（宋代）

民在华胥正乐康，高秋宾雁指衡阳。蒹葭渐见凝清露，鶗鴂先惊歇众芳。

节值登高真胜会，年逢大有是殊祥。宸心悦豫流新唱，星汉垂文示八方。
柬省寮故人
许天锡（明代）

小村山馆隔风尘，卉服椰冠称野人。五粒寒松苍石古，一旗春茗碧瓯新。

非无剡曲堪乘兴，少有壶天足抱真。应悔鸣驺出空谷，百年何日是閒身。
云南老人行
唐庚（宋代）

云南老人老无力，藜杖支腰陇头立。道逢蜀客话平生，时复仰头长太息。

自言贯属泸水湄，泸水边徼滨獠夷。夷人之性类蛇豕，频肆毒螫为疮痍。

十五年前多寇盗，一境骚然不相保。民禾收刈虏人家，戎马偷衔汝江草。

近来风俗都变移，卷却旌旂张酒旂。牛羊村落晚晴处，烟火楼台日暮时。

两眼昏花两鬓雪，喜见升平好时节。茅屋横吹一笛风，野店携归半瓶月。

问翁致此何因缘，道是江阳太守贤。鼓琴弦歌不生事，十年静治安吾边。

郑国国侨去已久，谁信人间准前有。异日刊为德政碑，请问云南陇头叟。
陈孝起索题四十九岁所临晋唐人书册子
王存（宋代）

发兴自轮囷，临池见苦辛。问年穷不死，惊坐笔如神。

亦恨无臣法，应难索解人。莫将酬酒债，留尔伴萧晨。
补陀大士赞
释大观（宋代）

海天寥泬，海岸孤绝。
见得亲切，虚空钉橛。
怒涛舂碎岩前月。
游真祺观
邵奕（宋代）

肩舆迢递访游仙，自是山中别有天。
松影参差笼玉殿，鹤声嘹喨下芝田。
青苍巘色临门外，断续泉流绕槛前。
便可相从解簪绂，时清难恋薜萝烟。
短歌行
曹叡（魏晋）

翩翩春燕。
端集余堂。
阴匿阳显。
节运自常。
厥貌淑美。
玄衣素裳。
归仁服德。
雌雄颉颃。
执志精专。
絜行驯良。
衔土缮巢。
有式宫房。
不规自圆。
无矩而方。
贤者之孝二百四十首·范滂
林同（宋代）

宁将身塞祸，不忍母流离。
我自不为恶，黄泉今有辞。
长生观拜谒碧落侍中观巨楠
程公许（宋代）

功行三千未易圆，活人阴协最为先。
一瓢酒酿春江醁，百尺楠藏洞府天。
道骨想从玄祖受，高风应许裔孙传。
珥貂碧落犹官府，何似鞭鸾陪散仙。
奉和御制要毬
徐铉（宋代）

上闲精习渥洼骢，玉镂花鞍锦覆騣。
金埒无尘初裛，朱旗向日自生风。
雷传画鼓偏增气，星度飞毬欲映空。
共道宸游因习武，凯歌犹似奏平戎。
谢仲南和诗
张耒（宋代）

曾约西湖薄主人，只今湖色已知春。
会须多载连车酒，绝胜寒仓满目尘。
种竹吟
金朋说（宋代）

种竹清无俗，虚心耐岁寒。
凭窗风日爽。诗酒可盘桓。
偈颂三十八首
释如净（宋代）

把钓归来得锦鳞，充天塞地笑忻忻。
虽然也只寻常事，历尽风波验尽人。
答佛山社老见寄和韵二首 其二 答何上舍
王渐逵（明代）

诗采寄我青萝岛，词藻清新愧不如。险句任教山鸟听，空岩应得石工书。

惠连群从真才子，洛社诸公总旧儒。语默行藏吾道在，不妨时作海滨渔。
赠万浅源大参入贺
胡庭兰（明代）

几曲薰风度紫薇，三山华月映瑶芝。笺衔日下龙颜近，酒饯花前马步迟。

飞盖云仍千里树，流莺春绕万年枝。欣逢湛露沾周宴，旋听鸣珂满凤池。
观稼回北园席上
韩琦（宋代）

郊原飞隼拂晴霓，秋入丰年未惨悽。尝酒管弦先社集，捺弮禾黍极云齐。

雪铺荞麦花漫野，黛抹蔓菁菜满畦。区脱狴牢无一事，山翁赢得醉如泥。
宴秦公子宅赠女乐崔供奉
李隼（元代）

曾缘玉貌侍君王，供奉金门第一行。歌动綵云飞阁道，舞回花一度宫墙。

城头夜咽铜龙水，帐里春消宝鸭香。今日还闻天上曲，休辞烂醉紫霞觞。
渔家傲·岩电晶荧君未老
王之道（宋代）

岩电晶荧君未老。看看门外锋车到。一点眉间黄色好。人尽道。从今次第登三少。左右青娥来巧笑。注唇涂额新妆了。斜插梅花仍斗妙。歌窈窕。醉来容我相嘲傲。
又题浮丘亭
韩淲（宋代）

凌风高挹浮丘袂，城郭山川正晚春。不为小亭清坐久，老来随处著閒身。
赠张内翰还楚
王世贞（明代）

洞庭八百里，春波正渺茫。谁将木兰楫，君是紫微郎。

柱识留题字，衣分旧赐香。毋为恋芳草，久已待长杨。
添酒中六咏。酒龙
陆龟蒙（唐代）

铜雀羽仪丽，金龙光彩奇。潜倾邺宫酒，忽作商庭漦.

若怒鳞甲赤，如酣头角垂。君臣坐相灭，安用骄奢为。
读三学士人论事三书
戴复古（宋代）

邦计伤虚耗，边民苦乱离。
诸公事缄默，三学论安危。
灾异天垂戒，修为国可医。
传闻上元夜，绝似太平时。
赵守祷雨有感枕上得句足成五十六字呈赵守
陈文蔚（宋代）

雨意随人自及时，使君一念实通微。
不知沛泽人间遍，但觉炎蒸梦里非。
苗稼顿回枯欲死，桑林又喜绿添肥。
从今饱吃鄱阳馀，细纪贤侯德政归。
再次前韵
王庭圭（宋代）

湘水清如碧玉环，湘妃泪染竹痕斑。此时游宦非高志，何日抱琴归故山。

雁塔共题双阙际，马蹄同下五云间。今朝憔悴荆湖外，却望烟霄叹未还。
问喻邦相病四首 其一
胡应麟（明代）

闭阁经旬卧起迟，青山长日对支颐。吏人莫讶休文瘦，政是初成八咏时。
官舟上富池二首 其一
董嗣杲（宋代）

富池溯流上，险在登官船。浮动不堪伏，薄命危丝悬。

枫叶舞片轻，芦花袅漪鲜。晚景自可写，肯想涛头颠。
南园吊古用梨韵
黄佐（明代）

南园秋草蔚萋萋，来谒新祠路不迷。五岭炫烟曾跃马，百年忠愤但闻鸡。

逢崖往事西风冷，蹈海高名北斗齐。却恨天津明月夜，杜鹃啼血上棠梨。
夜宿海陵僧舍示蒋鹿潭 其一
曹俊（清代）

书生戎马走淮南，乱里馀生七不堪。墙外恶声惊梦断，五更寒月照茅庵。
题范蠡归湖图
史谨（明代）

吴山嵯峨翠如洗，吴王宫殿空中起。凤管鸾笙到处闻，共说繁华世无比。

前溪一夜越兵来，衔枚竞入姑苏台。西子含啼出宫掖，吴王抱恨埋蒿莱。

一代奇勋归范蠡，片时雪尽夫椒耻。位重名高不受封，入湖自号䲭夷子。

只缘乌喙难容物，致使将军就高洁。两岸青山画里看，数行白鹭烟中没。

洞庭笠泽随所之，惯听渔笛鸥边吹。却怜文种不料事，乌喙之心终见疑。
书愤
易顺鼎（清代）

鼠端持两技终穷，兔窟营三计枉工。黄屋何劳效椎髻，乌江早拟渡重瞳。

蜃楼人物形才具，蚁国衣冠梦已空。如此颓波谁为挽，焚香泣血叩苍穹。
高香亭由东阳寄何氏兰亭本，诗以谢之
许传霈（清代）

熟闻何一白，流传一片石。石刻晋永和，禊帖留真迹。

当宋南渡时，维扬失不获。三百有二年，淘井竟觅得。

天许还会稽，婺在会稽域。我客婺之东，两载欣游历。

烽火几变迁，石已遭分擘。分石藏四家，家藏倍珍惜。

购之良独难，宝筏回空寂。何幸高达夫，求不遗馀力。

典裘得青铜，手民给千百。乡民识好官，开诚表先泽。

我居西湖西，梦寐萦反侧。忽下朵云来，惠及山中客。

尺幅饱琳琅，银钩兼铁画。愧非学书人，真本赚萧翼。

白云往复还，不愁江天隔。愿如金石交，不在数晨夕。

复读所寄书，坐慰如良觌。世无薛绍彭，赝本从何易。
偶见官舍梅花作
刘翼（宋代）

对坐茶瓯日两回，胸怀真率向人开。
茶瓯对客如前度，不见先生杖屦来。
侯桂舲军门以《疏勒望云图》属题，赋五言四章 其三
杨昌浚（清代）

快睹旄头落，中兴建武功。栖身千里外，锡类八荒同。

弓挂天山雪，笳吹瀚海风。归来将母念，犹认去时容。
花下独酌戏效放翁体兼寄容鼎卿 其一
李之世（明代）

自笑髯公癖更颠，三杯独酌便颓然。榻缘坐久疑穿膝，发为吟颓欲覆肩。

与子去来寻旧约，看花开谢悟流年。旁人莫讶昏昏醉，久矣吾参春梦禅。
龙驹谣圆徐景醇生子
刘石庵（宋代）

白虹流光横太虚，蚌胎进出明月珠。
紫瞳照席秋制电，渥洼突出苍龙驹。
前年得子瘦如竹，失马未必不为福。
今年得子燕颔丰，会看万里飞食肉。
徐君发白颜且酡，晚而得子未足多。
明年为君招取杜陵老，来作徐卿二子歌。
伤我明所用不得人致有今日之祸 其二
张家玉（明代）

北向天骄愤未平，无衣痛哭不成声。摅忠若个真披沥，报国何人死战争。

汉室威仪他日望，商郊禾黍此时情。鏖兵几厌民心苦，犹见经天太白横。
过岭前
曹宗（明代）

青山四面罩烟霞，啼鸟声声傍野花。不是黄昏灯火见，谁知竹里有人家。
和钱穆父尚书蒋颍叔侍郎从驾景灵宫二首 其一
范祖禹（宋代）

紫嵩清洛映重闉，旧隐荒芜白发新。麋鹿未能驯野性，鸾凰何敢望前尘。

分班拜舞趋文陛，扈跸赓歌纪庆辰。共助成王朝太室，惭非史佚奉明禋。
扇子诗
李石（宋代）

崭然头角翁家儿，儿会读书儿不痴。
桂树团栾五百丈，月边引手攀高枝。
赠常州感慈邦长老
晁补之（宋代）

君不见大通方丈空无物，亦不拈椎并竖拂。
本原自性未出喉，拈向顶门遭一咄。
感慈神骏渥洼流，壁上高僧莫遣酬。
霹雳一声龙破柱，此中何处有裴休。
和寿州宋待制九题其五秋香亭
梅尧臣（宋代）

高轩盛丛菊，可以泛绿樽。
余甘自同荠，忘忧宁用萱。
有木皆剥实，何草不陈根。
独此冒霜艳，芬郁满中园。
贻余处士
储光羲（唐代）

故园至新浦，遥复未百里。北望是他邦，纷吾即游士。

潮来津门是，罢楫信流水。客意乃成欢，舟人亦相喜。

迟迟菱荇上，泛泛菰蒲里。渐闻商旅喧，犹见凫鹥起。

市亭忽云构，方物如山峙。吴王昔丧元，隋帝又灭祀。

停舻一以眺，太息兴亡理。秋苑故池田，宫门新柳杞。

我行苦炎月，乃及清昊始。此地日逢迎，终思隐君子。

莫言异舒卷，形音在心耳。
江西道院集送吉州太守朱大渊造朝二首
杨万里（宋代）

庐陵难做定何如，请年黟川朱大夫。
秋月满怀春满面，视民如大吏如奴。
万艘白粲何曾欠，百雉金城旧更无。
归侍玉皇香案了，甘棠便是瑞莲图。
客舍喜郑三见寄
刘长卿（唐代）

客舍逢君未换衣，闭门愁见桃花飞。遥想故园今已尔，

家人应念行人归。寂寞垂杨映深曲，长安日暮灵台宿。

穷巷无人鸟雀闲，空庭新雨莓苔绿。北中分与故交疏，

何幸仍回长者车，十年未称平生意，好得辛勤谩读书。
夜坐
陆游（宋代）

老眼清无寐，孤怀默自伤。
思人交旧尽，抚事岁时长。
篱犬吠残月，江枫凋早霜。
放翁殊耐事，掩卷拨炉香。
杂题十首
刘克庄（宋代）

寄语涉川女，安知往问津。
水神不妒汝，偏妒冶容人。
用前韵别寄耿时举二首 其一
仲并（宋代）

树犹如此我何堪，赖有随斋可剧谈。少日声称满中外，几年词采秀东南。

诗坛欲借背城一，材馆均蒙吐哺三。每见匆匆又分去，与公交淡不须甘。
率饮亭二十绝 其五
王十朋（宋代）

老去识交情，兴来怀酒伴。山林车马稀，风月壶觞满。
郊祀庆成三首
任希夷（宋代）

紫坛熙事乐高张，天胙皇家福简穰。
六奏声中来象物，万灯明处望龙章。
星珠月璧清宵丽，风马云车碧落翔。
屡有诏书崇简约，只将诚意动苍苍。
花犯
陈允平（宋代）

报南枝、东风试暖，萧萧甚情味。乱琼雕缀。幻姑射精神，玉蕊佳丽。

寿阳宴罢妆台倚。眉颦羞鹊喜。念误却、何郎归去，清香空翠被。

溪松径竹素知心，青青岁寒友，甘同憔悴。渐画角，严城上、雁霜惊坠。

烟江暮、佩环未解，愁不到、独醒人梦里。但恨绕、六桥明月，孤山云畔水。
宣和四年十二月二十四日大雪珠禅客忽至渠以谷山退院来审是否作此示之
释德洪（宋代）

翻空渐密呵不止，刷我当门螺髻峰。银椀满盛谈类堕，径松深覆示藏锋。

因徒逃去宁知褊，显自何来不见踪。独拥衲衣成坐睡，地垆瓶泣伴疏慵。
戊子生日
方回（元代）

去年苦雨客西湖，汤饼经营至午无。
穷老复能逢顺境，归林聊得保残躯。
亲情饮食烦相问，朋友歌诗似稍腴。
永感情怀更衰病，可怜儿辈事庖厨。
玉楼春（集句）
秦观（宋代）

狂风落尽深红色。春色恼人眠不得。泪沿红粉湿罗巾，怨入青尘愁锦瑟。

岂知一夕秦楼客。烟树重重芳信隔。倚楼无语欲销魂，柳外飞来双羽玉。
董贞妇
丁复（元代）

灵凤怀远音，梧枝伤早枯。孤凤栖故林，哀鸣哺其雏。

妾身固有死，岂不有舅姑。朝采陌上桑，暮辟闺中纑。

蚕缫杂丝纩，纺织充裙襦。家尊足纤温，妾衣自粗疏。

怡问审寒燠，敬进备鲜腴。生事一以尽，葬祭无违踰。

桓桓树董宗，黾黾鞠子劬。谆谆贤者从，臻臻圣人徒。

不幸妾有身，不幸妾有夫。有夫不终老，有身徒区区。

所幸妾有子，不愿表门闾。膏沐不为施，素发今被□。

妾身亦有死，妾今知免夫。
题李君亮义槩堂
叶适（宋代）

分飧人所能，多至踰万亿。一朝可趣具，寒暑三十易。

古之轑釜可，其始盖未惜。怀哉西方士，义重见寡特。

招呼几州氓，岁岁青蔬食。雷声匕箸动，云涌床座窄。

昔我手行粥，今也愆膂力。忆汝身自孩，又抱儿子吃。

岂有不足叹，幸无嗟来色。天为产厥孙，文射最高策。

劳君太史令，乞彼峨眉伯。出处善知时，教训陶美泽。

筑堂事遗像，雅颂镌众墨。我歌则后矣，猗欤缀周什。
句
骆儒宾（金朝）

烹羆箨龙新上筹，修来秧成尚依墙。
题岘山图三绝
释宝昙（宋代）

范子当年意崛奇，道人岁晚墨淋漓，
北风低草牛羊莫，会有人传岘首诗。
鹊踏枝 风情
李雯（清代）

豆蔻枝头红粟小。半整云鬟，知是伤春了。幸得玉楼香未杳，人间有信传青鸟。

闻说柳梢青渺渺。一剪横波，如对潇湘晓。为语东风吹蝶早，教人著意怜芳草。
赵承旨天闲五马图歌
王世贞（明代）

吾闻天子之乘有六马，五马无乃诸王侯。飞黄一骨立天仗，兹白廿足閒清秋。

有金不敢将络头，奚官屏立气致柔。玉毫如霜落劲刷，俶傥暂摄归优游。

银槽苜蓿露不收，绿波溢吻芬锦韝。悬蚕齿戛快自酬，宛如双虹籋云浮。

功成身贵人不知，奉车骖乘白玉墀。君王纵复日三顾，此足敢忘追咸池。

吴兴学士曹韩师，写出蹀躞千金姿。得非饮至平南时，数百万匹皆权奇。

呜呼渥洼之种悲不悲，真龙却走阴山垂。
送徐陵如朱尔凝北上 其三
李流芳（明代）

相如词赋自凌云，狗监谁言可致身。圣世只今无忌讳，上书流涕是何人。
陈文恭公挽词
楼钥（宋代）

德量汪汪万顷陂，直将去就佩安危。
干戈虽在相寻日，休沐宛安无事时。
奏罢未闻宫漏转，归来俄见哲人萎。
哀荣终始谁能及，百世旌忠倾德碑。
游灵隐寺
道谏（宋代）

长吟游古寺，九里入青松。
鸟向花间语，僧从月下逢。
阴廊连碧殿，清磬杂疏钟。
回首夕阳晚，烟霞锁乱峰。
韶阳之迁道中呈汪时法
吕祖俭（宋代）

一川风月下扁舟，荡漾金波泛白鸥。
此去韶江知几里，九成缥渺在云头。
送黄叔向谒杨伯子
赵师秀（宋代）

尝闻事将坛，何得复儒冠。
口诵新诗句，身呈旧箭瘢。
赏因贫未受，愁拟醉相宽。
当伏湖州牧，应怜志士寒。
得江西报六言十首
刘克庄（宋代）

四野有农复业，三边无虏游魂。
作烘虱诗和友，把相牛经教孙。
张康种家西轩竹张福夷兄弟求诗
李廌（宋代）

种花鄙弱植，种柳恶连阴。
主人种竹意，闓爽见灵襟。
猗猗复劲种，凛凛况虚心。
晚岁示贞操，清风应好音。
扶疏高轩下，众景为萧森。
世袭万户封，奚取千亩林。
湘川野望
戴叔伦（唐代）

怀王独与佞人谋，闻道忠臣入乱流。

今日登高望不见，楚云湘水各悠悠。
游大明寺
宋庠（宋代）

总辔出西坰，寥寥旭宇明。丛冈森地秀，飞塔恍神行。

惠味沾仙森，疲心识化城。远香来不断，空梵过犹清。

坐惜忘机晚，居惭緤组荣。抚怀今古恨，高世友僚情。

顾慕群芳歇，徘徊极野平。低云参驻盖，寒木隐前旌。

风转松添韵，霜馀菊挫英。碧垂天势匝，红上日华轻。

垒废麇䴥乐，池荒雁鹜鸣。宫垣除濞国，台址畏轩兵。

胜践欣同适，沈忧悔自婴。理融无物我，神照罢将迎。

绚藻春供丽，投珍佩合声。莫嗤三叹拙，聊谢两心倾。
哭秉齐司训
薛侃（明代）

蚤向人间谢利名，却怜甘旨尽平生。一经未遂倾霖意，百岁空悬爱日情。

冰节我言今有證，味仁谁谓老无成。重看兰桂盈阶秀，风木萧萧何处声。
秘阁修撰雷文卿挽章二首
曹彦约（宋代）

殄瘁连乡党，凋零及老成，
玉亡修水秀，星掩寿沙明。
不上论思直，空馀餽饟名。
盖棺隆眷在，论譔见哀荣。
双桂堂
华岳（宋代）

月姊亲移入庆门，广寒今是并肩人。
分他蟾窟雌雄种，作我萤窗南北邻。
傲窦虽悭三树玉，比诜翻剩一枝春。
主人便好鞭黄鹄，斫取魁梢谢紫宸。
吉老受秋租辄成长句
黄庭坚（宋代）

黄花事了绿丛霜，蟋蟀催寒夜夜床。
爱日捃收如盗至，失时鞭扑奈民疮。
田夫田妇肩頳担，江北江南稼涤场。
少忍飞糖眯君眼，要令私廪上公仓。
老谷树为大风所摧诗以伤之
屈大均（明代）

谷树大数围，植时不知岁。精多作胶液，注流至根柢。

斲以团丹砂，玄黄何泥泥。或为金石漆，脂膏苦自毙。

虫蚁所疮痏，百千以肤噬。臃肿既空心，拳曲亦流涕。

霜皮剥辱馀，虽存若蜩蜕。窍穴一穿漏，枅圈无巨细。

腹中若蜂房，蛇鼠相启闭。一二鼻口者，火入烟蒙翳。

疾雷屡震惊，花叶多焦脆。䬏䬔昨楝风，四方忽排挤。

怒呺一昼夜，柯条尚牛掣。雨师复掊击，参天俄失势。

朽蠹已有年，婆娑终一蹶。摧折当腰吕，寻尺若刀𠠫。

崩压西邻墙，斧斤劳仆隶。大枝劈不开，小枝竞先曳。

凭依惧有神，酒食陈微祭。丧我高楼阴，炎曦无可蔽。

嘲啾绝燕雀，缠糺失萝荔。生身本恶木，美名蒙诟厉。

散材一何幸，与檀作兄弟。托身在丘园，有萚思为砺。

斑谷持作冠，楮桑持作币。所用虽皮肤，于人已有济。

亦未苦其生，楂梨共狼戾。本无劲挺姿，枝节多疣赘。

菑害始香甘，蠢动乘其敝。狙猿杙亦安，岂必高名丽。

受命有穷时，薪蒸不遑计。培覆皆天年，萌蘖庶自卫。
游鯈
刘子翚（宋代）

禹凿天门浪渺茫，游鯈也解化龙翔。风云得路誇头角，岁旱争寻窟穴藏。
过燕京和陈秀玉韵五首 其三
耶律楚材（元代）

狐死曾闻尚首丘，悲予去国十年游。昆崙碧耸日落处，渤海西倾天尽头。

君子云亡真我恨，斯文将丧是吾忧。尚期晚节回天意，隐忍龙庭且强留。
晓起探梅四首 其三
杨万里（宋代）

一祖南枝派五房，红黄萼绿蜡鸳鸯。杏红千叶元无种，谁子翻腾个样妆。
和人乞朱樱十首
廖行之（宋代）

连朝急雨相狂风，愁绝枝头入望中。
不比来禽与青李，端能炯炯照颜红。
欧桢伯工部转正郎寄之 其一
王世贞（明代）

坐啸玄熊署，行吟朱雀桁。诗仍小工部，官是正曹郎。

六代心逾远，三山鬓共苍。故园黎老在，单艇钓沧浪。
送姜贫乐赴陈华亭约 其一
释居简（宋代）

僦屋傍西湖，湖光浸屋除。秋荷纫雨后，邻米饷斋馀。

句熟如圜转，谋生似我疏。拙吟方巧宦，骚雅费甾畬。
送韩将军还边
李益（唐代）

白马羽林儿，扬鞭薄暮时。
独将轻骑出，暗与伏兵期。
雨雪移军远，旌旗上垄迟。
圣心戎寄重，未许让恩私。
奉使馈太常卿未会
陈繗（明代）

有缘千里能相会，咫尺无由得见之。七科不中天留意，四□无闻我自知。

国史使非伯玉使，太常辞岂孺悲辞。不悄教中真教诲，退而脩省是吾师。
简陆务观史君编修二首
杨万里（宋代）

员外治中高帝孙，幕中何幸有诗人。
主人不减西湖长，青眼无妨顾德麟。
鹧鸪天
李鼐（宋代）

种得门阑五福全。常珍初喜庆华筵。王环醉拍春衫舞，今见康华九九年。神爽朗，骨清坚。壶天日月旧因缘。从今把定春风笑，且作人间长寿仙。
朱彦和
邓林（宋代）

文如玉海动时流，曾以书棋伏隐侯。
武德阁前消几语，却令梁氏缺金瓯。
和中丞出使恩命过终南别业
刘长卿（唐代）

不过林园久，多因宠遇偏。故山长寂寂，春草过年年。

花待朝衣间，云迎驿骑连。松萝深旧閤，樵木散闲田。

拜阙贪摇佩，看琴懒更弦。君恩催早入，已梦傅岩边。
和叶枢相送芍药
姜特立（宋代）

暮龄携挈特东归，红药翻阶正得时。
不是花容相妩媚，风流要索两翁诗。
题觉
黄庭坚（宋代）

炉香滔滔水沈肥，水绕禅床竹绕溪。一段秋蝉思高柳，夕阳原在竹阴西。
依韵和杜相公喜雨之什
欧阳修（宋代）

岁时丰俭若循环，天幸非由拙政然。
一雨虽知为美泽，三登犹未补凶年。
桑阴蔽日交垂路，麦穗含风秀满田。
千里郊原想如画，正宜携酒望晴川。
冬郊
黄文雷（宋代）

冬郊见初晴，空林夕阳软。
归牛无人驱，欲涉行转缓。
新藁明屋山，失喜鹊争唤。
绝胜门外人，流冗及岁乱。
咏灯
韩偓（唐代）

高在酒楼明锦幕，远随渔艇泊烟江。

古来幽怨皆销骨，休向长门背雨窗。
淳熙六年春帖子词·皇帝合六首
崔敦诗（宋代）

今岁韶光好，时逢大有年。
条风方被物，菖叶又催田。
题万青楼楼不名而题曰万青楼志也四首 其三
谢元汴（明代）

木石有时命，干常气自青。玄黄殷战血，风雨一椒亭。

已吊鲸鱼死，难寒白鹬刑。疏麻虽小物，危岫茂尧蓂。
润州杨别驾宅送蒋侍御收兵归扬州
张祜（唐代）

冷气清金虎，兵威壮铁冠。扬旌川色暗，吹角水风寒。

人对辎輧醉，花垂睥睨残。羡归丞相阁，空望旧门阑。
菊花
曾巩（宋代）

菊花秋开只一种，意远不随桃与梅。
游人有几爱孤淡，零落野与空岩隈。
层层露萼间枝叶，金靥万个围苍苔。
直从陶令酷爱尚，始有我见心眼开。
为怜清香与正色，欲搴更惜常徘徊。
当携玉轸就花醉，一饮不辞三百杯。
送明甫赴铜铅场六言七首 其三
刘克庄（宋代）

山程行店绝少，官舍去家匪遥。吾闻粉□□□，□□红巾已枭。
曝书
戴梓（清代）

计日今为六月六，老屋迎旸成火域。宫闺邸第及穷檐，晒衣自古沿流俗。

我无馀衣可免劳，惟有残书十馀簏。呼僮罗列向晴阶，纸故潮生蠹蕃育。

揩踏涂抹不尽戕，万头鼠窜横屠戮。老倦时酣午梦中，梦蠹周回向余哭。

公为怜书命摊曝，不思书是我邦国。食斯饮斯居亦斯，个中天地成文族。

公今为书不为生，轻重相衡情惨酷。神销口阻莫能应，醒来急命收残牍。

吁嗟命重书自轻，万编随蠹谋其生。
满江红（梅）
程过（宋代）

春欲来时，长是与、江梅花约。又还向、竹林疏处，一枝开却。对酒渐惊身老大，看花应念人离索。但十分、沉醉祝东君，长如昨。

芳草渡，孤舟泊。山敛黛，天垂幕。黯销魂、无奈暮云残角。便好折来和雪戴，莫教酒醒随风落。待殷勤、留此记相思，谁堪托。
出自蓟北门行
李白（唐代）

虏阵横北荒，胡星曜精芒。
羽书速惊电，烽火昼连光。
虎竹救边急，戎车森已行。
明主不安席，按剑心飞扬。
推毂出猛将，连旗登战场。
兵威冲绝幕，杀气凌穹苍。
列卒赤山下，开营紫塞傍。
孟冬沙风紧，旌旗飒凋伤。
画角悲海月，征衣卷天霜。
挥刃斩楼兰，弯弓射贤王。
单于一平荡，种落自奔亡。
收功报天子，行歌归咸阳。
梅开五言一首
刘克庄（宋代）

陶翁书甲子，楚客纪庚寅。
村叟无台历，梅开认小春。
立儿扶其母榇还乡作此以示四首 其三
苏葵（明代）

曾闻杜老诮渊明，白首如今未脱情。舐犊有私偏缱绻，斗鸡无补屡丁宁。

经书卷卷皆存诲，田业些些仅养生。鉴戒不须求远事，乡闾成败足堪惩。
春日三首
范成大（宋代）

西窗一雨又斜晖，睡起薰笼换夹衣。
莫放珠帘遮洞户，从教燕子作双飞。
归乐堂
韩元吉（宋代）

百岁自逆旅，微官更周流，
应知归来乐，不减万户侯。
渊明一县尹，折腰憎督邮。
松菊绕东篱，田园事西畴。
素琴酌樽酒，稚子相献酬。
朱侯青云士，颇复有此不。
方为功名驱，乃与贤达侔。
筑堂寄閒暇，笑谈指林丘。
蕉黄间荔丹，蠔山荐新篘。
嗟我实休人，市朝亦淹留。
因君动佳兴，拟作汗漫游。
颂古三十六首
释惟一（宋代）

曹溪门下南来燕，终日呢喃话祖翁。
话尽离微人不会，不如养羽候秋负。
题冷载阳小景四首 其四
梁兰（明代）

独往意甚佳，兴阑良可惜。胡不造衡门，寒炉一相即。
夜归驿楼
许浑（唐代）

水晚云秋山不穷，自疑身在画屏中。孤舟移棹一江月，

高阁卷帘千树风。窗下覆棋残局在，橘边沽酒半坛空。

早炊香稻待鲈鲙，南渚未明寻钓翁。
自崆峒山庄晓入石莲洞
罗洪先（明代）

理穫期有常，鸡鸣催晓发。山风何萧萧，蟋蟀吟不绝。

起坐依茅檐，握发向秋月。月影渐沈沈，东方犹未白。
郊庙歌辞。祀九宫贵神乐章。凯安
佚名（唐代）

盛德陈万舞，威棱畅九垓。风云交律候，日月丽昭回。

行庆休祥发，乘和春气来。百神肃临享，荡荡天门开。
偈颂六十首
释昙华（宋代）

赵州吃茶，我也怕他。
若非债主，便是冤家。
倚墙靠壁成群队，不知谁解辨龙蛇。
答东阿王诗
曹彪（魏晋）

盘径难怀抱，停驾与君诀。即车登北路，永叹寻先辙。
吴门田家十咏 其三
毛珝（宋代）

到处车声转水劳，东乡人事独逍遥。一堤滟滟元非雨，总是吴江淡水潮。
种菊
仇远（元代）

邻舍送我菊，惜无盆盎栽。
分种东篱下，倚窗日裴回。
初看蓓蕾东，黄蕊参差开。
霜后苦无花，老眼生尘埃。
得此少自慰，可以荐一杯。
更用数日晴，南枝须有梅。
弃妾篇
乔知之（唐代）

妾本丛台右，君在雁门陲。悠悠淇水曲，彩燕入桑枝。

不因媒结好，本以容相知。容谢君应去，情移会有离。

还君结缕带，归妾织成诗。此物虽轻贱，不用使人嗤。
冬至赠潘郎
张耒（宋代）

晓镜星星华发新，江山流落未归人。
五纹暗度人间线，九寸潜通地下春。
歌笑欣欣环老稚，杯盘草草称清贫。
与君同是柯山客，窗外梅花解笑人。
题朱明洞
宋煜（宋代）

涧流一一抱峰回，面面林峦锦帐开。
我品洞天居第七，只应题作小蓬莱。
咏快活三首
陈藻（宋代）

客舍寒窗月色明，纸衾展罢睡纵横。
傍人正是无聊景，怪我狂呼快活声。
余年四十六入峡忽复二十三年感怀赋长句
陆游（宋代）

当年吊古巴东峡，雪洒扁舟见早梅。
宋玉宅边新酒美，巫山庙下暮猿哀。
樵柯烂尽棋方剧，客甑炊成梦未回。
已把痴顽敌忧患，不劳团扇念寒灰。
癸卯元日晴继复雪亦不废出谷日复晴归乡涂宿上元观灯野庙随所赋得十绝 其十
刘诜（元代）

驿门北女卖蛾儿，水屋红灯出树枝。邻笛孤吹春未动，一帘微雨似秋时。
登红毛城
曾源昌（清代）

巨海水奔流，安平镇最要。斯地古荷兰，砖城筑何巧。

暮角声清凄，震天万叠炮。自誇不拔基，伊谁敢与较。

讵知郑氏藩，剑芒日边耀。吞并气正雄，乾坤庆再造。

割据三十年，舳舻城下绕。门户键澎湖，台彝奉伪诏。

无何振王师，海氛倏已扫。扬帆穷绝域，波臣乐前导。

皇恩何汪濊，残黎遍慰劳。酋长纳款多，诸社齐欢笑。

今我渡江来，城高恣凭眺。层层磴纡回，霭霭云笼罩。

洁井泉犹甘，地洞路仍拗。墙宇嗟倾颓，库藏怜破耗。

庭角黑沙堆，榈头残月照。忽听潮声喧，西风晚狂叫。

鲲身七点浮，戍卒严水道。羽旂巡残堞，鼓鼙无乱噪。

爱此清晏时，游情随处好。
书事
周文璞（宋代）

说战犹能听，闻尸不忍过。
役人愁似鬼，病马瘦于驼。
甚欲参经纬，其谁出揣摩。
中原有遗老，亡柰檄书何。
为增城丞张元辅赋博见亭
曾丰（宋代）

东山未为高，坐觉鲁之小。
更上泰山巅，天下不胜眇。
公作如是泰，所学胡可料。
父兄自磨磋，师友相揉矫。
犹恐眼未高，著脚江湖渺。
才疑辄遍参，一悟百高了。
今簸增城糠，冗不废舒啸。
数椽立江头，万象生木杪。
揆之高了机，抚掌成独笑。
工指罗浮尖，又出凤凰表。
尝度登罗浮，凤凰仅毫秒。
洙泗圣人门，等级盖不少。
抬头空仰高，瞑目谁见晓。
能拍十哲肩，不失速而肖。
要策参之勋，守约始为妙。
更与约相忘，混沌安得窍。
公余勿哦松，回光返自照。
苦热登多稼亭二首
杨万里（宋代）

吏散庭空便悄然，不须休日始偷闲。
鸥边野水水边屋，城外平林林外山。
偶见行人回首却，亦看老子立亭间。
暮蝉何苦催归急，只待凉生月半环。
邓尉山食杨梅似顾愿
张元凯（明代）

杨家果熟白日长，锦林回合云俱香。火齐圆珠满苍岛，翡翠异鸟衔夕阳。

海外蒲萄远莫致，岭南荔枝谁能将。故园提筐但饱食，酒后耳热歌沧浪。
谢吴侍郎
王奕（元代）

谁道灵光独不焚，孔堂金石至今存。
皇王帝伯从开辟，不毁乾坤一合门。
山居十首
陈造（宋代）

居深自少客，儿辈省应门。
日课午钟饭，生涯三亩园。
嗜鱼亲蜑户，辍果及王孙。
不惜苔钱破，横纵步屧痕。
寄杨坦明府
赵湘（宋代）

不语仍孤立，何人知此情。
春禽鸣别树，夜雨入空城。
望远魂堪断，思閒梦亦清。
曾陪游岳寺，绕竹共题名。
句 其十六
刘敞（宋代）

廉吏今无刿，仁人古戒磏。
次韵陈履常汝阴久雪赈饥
赵令畤（宋代）

坎壈中年坐废人，老来貂鼎视埃尘。铁霜带面惟忧国，机阱当埃不为身。

发廪已康诸县命，蠲逋一洗几年贫。归来又扫宽民奏，惭愧毫端尔许春。
同崔录事哭郑员外
卢照邻（唐代）

文学秋天远，郎官星位尊。伊人表时彦，飞誉满司存。

楚席光文表，瑶山侍讨论。凤词凌汉阁，龟辩罩周园。

已陪东岳驾，将逝北溟鲲。如何万化尽，空叹九飞魂。

白马西京驿，青松北海门。夜台无晓箭，朝奠有虚尊。

一代儒风没，千年陇雾昏。梁山送夫子，湘水吊王孙。

仆本多悲泪，沾裳不待猿。闻君绝弦曲，吞恨更无言。
江楼晴望
鲁交（宋代）

江干一雨收，霁色染新愁。
远水碧千里，夕阳红半楼。
笛寒渔浦晚，山翠海门秋。
更待牛津月，袁宏欲泛舟。
望夫石
武元衡（唐代）

佳名望夫处，苔藓封孤石。万里水连天，巴江暮云碧。

湘妃泣下竹成斑，子规夜啼江树白。
自永康还连日又告旱恳祈勤恪初四五日再得甘
程公许（宋代）

雨余遥翠抹飞霞，风送蛟龙恰到家。
一夜凉侵蕲竹簟，最宜欹枕听鸣蛙。
花田
罗宾王（明代）

素馨花发月如烟，一缕香云起暮田。长恨渡头东逝水，年年空送卖花船。
罗湖八首
刘克庄（宋代）

衡岳仙都迹已陈，云台玉局敕犹新。
暮年拟乞冲虚观，长向山中祝圣人。
次韵杜监簿
方岳（宋代）

赢得萧萧两鬓秋，山城斗大转多忧。
人间纵有万钱鹤，身外何如十具牛。
和户曹池亭韵
彭汝砺（宋代）

水光苒苒上朱栏，六月轩楹起薄寒。谁约醉翁同酒艇，欲寻溪叟问渔竿。

风飘翠芰清如洗，雨裛苍苔绿未乾。见说诸公游兴惬，梦魂终夕为盘桓。
高端叔挽词
楼钥（宋代）

满卷变离骚，欧公一素袍。
岂惟将厚意，要使丐残膏。
宿草成千古，生刍为一号。
虽无韩子诔，贞曜本来高。
题崞县郝子玉此君轩
毛端卿（金朝）

桂林名姓一枝新，万竹青青德有邻。渭上风烟分别派，山阳诗酒属閒人。

心期已到冰霜窟，眼界不知花柳尘。萱背从今看辉映，嫩香新粉四时春。
江西宝兄乞东际
释绍昙（宋代）

当阳一路没途程，剖破藩篱即觉成。
震旦心宗凌灭尽，到家犹自隔重溟。
读李谪仙春夜宴桃李园序有感
章甫（宋代）

浮生寄托在尘寰，若梦欢娱了不关。偶向闹中聊取静，或从忙不且偷闲。

青天亦物归于尽，白发催人去不还。秉烛夜游良有以，名言千古破痴顽。
大名元复初郎中携示感遇五言八章次韵并陈东平曹子贞编修蓟丘曹克明 其一
戴表元（宋代）

美人乘天风，手吹玉参差。我有龙门桐，缀之冰蚕丝。

空中一偈答，闻者为忘机。神马已出河，凤皇且鸣岐。

悠悠百年内，傥有相逢时。
鹧鸪天（蓝良辅知倅·舟中晚坐会上作）
赵令（宋代）

麝发雕炉小袖笼。天教我辈此时同。橼经雪重香方满，菊到秋时色自浓。

船槛内，月明中。插花归去莫匆匆。人生更在艰难内，胜事年来不易逢。
武担东台晚望
陆游（宋代）

憔悴西窗已一翁，登高意气尚豪雄。
关河霸国兴亡後，风月诗人醉醒中。
病起顿惊双鬓改，春归一扫万花空。
栏边徙倚君知否，直到吴天目未穷。
蜀茶花
梁以壮（明代）

想似倾城懒笑嚬，紫烟红雾蜀山春。马嵬何必非唐苑，绛袖分明是太真。

剪綵炫华终见拙，画图精染莫传神。相如解渴应能否，若使当垆更醉人。
程泰之尚书龙学挽词二首
杨万里（宋代）

庙器圭璋骨，儒林虎豹章。
韦编双辅嗣，禹迹再平当。
月冷谈经幄，尘昏弄笔床。
西州何处路，溪水咽梅乡。
徐原父画梅歌
李昱（明代）

座客且莫諠，听我梅花歌。古今画者岂不多，俗工柰此幽绝之花何。

花光道人得三昧，标格孤高出尘外。后来继之复何人，画师敛手看前辈。

汤叔雅杨补之，我尝按谱搜瑰奇。或如蜂腰绕屈干，或若鹤膝行高枝。

或如蟹眼竞的皪，或若兔耳相参差。阴阳向背合造化，攒三簇四何葳蕤。

眼看变态不可测，记一忘百空尔为。寥寥数百年，寂寞江村树。

乾坤尽埃尘，伊谁重毫素。人间不是无梅花，无人识得梅花趣。

山阴老王腹如蟆，能写千朵万朵之繁葩。权门挟势求不得，徘徊怅望扼腕生咨嗟。

九里山中草堂窄，手种梅花动成百。有时疋纸戏作推篷图，老干新捐隘春色。

寻常更有梅花船，系在鉴湖之濆柳姑之庙前。夜半酒豪诗兴颠，绕湖撑遍十顷玻璃天。

金华徐君亦有梅花屋，终日关门媚幽独。西湖东阁座上亲，庾岭罗浮眼中熟。

三年落笔始一挥，观者已觉心神飞。达官名流得真迹，珍藏箧笥生光辉。

有时写墨梅蕊，玄霜点注雪色纸。三十六宫貌如玉，风流却让昆崙美。

有时作红梅花，鹅溪绡上碎染天台霞。艳如玉环醉夘酒，炯如姑射餐丹砂。

有时画钓潭影，横枝下浸沧波冷。老龙屃赑蟠水鳞，夜半熟眠呼不醒。

有时画出墙梢，孚尹玉气春风淆。佳人日暮翠袖薄，独倚脩竹当林坳。

有时写雪后容，清绝但无比。玉瘢数点春自生，铁骨一梢僵不死。

有时写风前景，满地还飘零。粲如鱼鳞嗅不腥，纷纷点破莓苔青。

有时或写烟中骨，彷佛倾城在林樾。隔帏遥见李夫人，灯下玉容终恍惚。

有时或写月下魂，巫阳招得来黄昏。缟衣能歌绿衣舞，月落参横何处村。

王君笔底纵横处，意匠分明与神遇。遂令海内人题诗，碎锦零珠不知数。

忆昔君尝求我吟，一别风雨江湖深。十馀年来乏佳句，今日为君劳寸心。

许坛高筑临无地，立呼四友来参侍。前驱陈玄后陶泓，楮生毛颖还同至。

山根水涯开几株，南枝北枝春有无。搜梅之精擿梅髓，旧怀新赏成须臾。

金华之山鉴湖水，山有奇峰水清泚。王徐写梅伯仲间，况复清高亦相似。

王也骑龙叩天关，五云之中唤不还。平生画梅得真诀，置在二十四风花仙之上班。

徐也少年今白首，能事无能出其右。世人唤作梅花徐，剩有香名吹不朽。

何水部，杜拾遗，老夫赖尔相提携。寻花索笑往何所，梦中着屐行春泥。

岂不闻凌风之台，郤月之观，岁莫之伤，春愁之乱。

二老乃是诗中豪，其馀作者李与桃。桃红李白徒烂熳，风韵岂似红梅高。

林逋处士请回驾，暗香疏影非真画。画本无声诗有声，诗人几许浪得名。

我欲寻君牧羊洞，自取瑶琴作三弄。复念人间知者希，梅梢月色谁能共。

三弄亦不尽，离思纷如云。问天乞借骊珠一千颗，置在白玉盘中持赠君。

赠君君莫违，什袭当爱惜。诗因君画始霶霈，画得吾诗倍辉赫。

朝来隐几已忘言，更向孤根寻太极。花神有灵应笑我，此翁也有梅花癖。

老翁之癖因作歌，苦被风骚互推激。湛卢豪曾欧冶重，绿螭紫燕孙阳识。

我歌不求众口誇，我才不倚千夫敌。但恐为花漏泄春消息，花神上诉天为嗔，六丁下取飞霹雳。
论蟹踞形
贾似道（宋代）

蛩身弓起如蟹踞，不拘五色或麻头。
任人观看则不怕，此是名虫何处求。
韩司寇许缔姻喜而有作用前韵柬雪湖
谢迁（明代）

此翁然诺重千金，摽有梅诗带笑吟。两姓懿亲成好合，一堂嘉会待光临。

欢生连理天缘定，荫藉安阳世泽深。喜事报公公亦喜，通家盟旧不须寻。
元师迁化其徒得舍利供于天钵因作四十言赞叹既而得殿省苏承诗又增十字
文彦博（宋代）

师今顺寂去，所寂竟何如。倏尔归无物，湛然同太虚。

化成三昧火，超出四禅居。方悟祇园法，又胜漆园书。

苏君善知识，言诗更起予。
次韵吴伯庸竹间梅花十绝
释绍嵩（宋代）

自读西湖处士诗，寻芳长恨见花迟。
前程笑到山多处，竹裹横斜一两枝。
咏怀
白居易（唐代）

苏杭自昔称名郡，牧守当今当好官。两地江山蹋得遍，

五年风好咏将残。几时酒醆曾抛却，何处花枝不把看。

白发满头归得也，诗情酒兴渐阑珊。
早发东阿午经东平晚宿汶上是日雪
何中（元代）

严装齐地晓，投馆鲁乡暮。天寒客心速，雪下车声去。

迷兽出桑畦，流人披野路。浅霭须城山，斜桥汶津树。

前圣有遗业，惝惘经行处。荷蓧与耦耕，何其得深趣。
登云罩定光塔
弘历（清代）

鸣鞭西谷入云里，行行云尽居足底。窣堵犹在最高峰，进步竿头应似此。

我来每度必亲登，拾级不知劳屐履。春山澹冶秋山苍，所逢今日多过彼。

滃滃霭霭复凄凄，荟蔚氤氲更襂纚。隐现树色错翠丹，变幻峦形纷岌嶬。

世界真似乾闼城，云海黄山儿戏尔。我闻佛说如是法，譬之乃如大云起。

孰狮吼孰野干鸣，调御默然天龙喜。
闲居吟
邵雍（宋代）

闲居须是洛中居，天下闲居皆莫如。
文物四言贤俊地，山川千古帝王都。
绝奇花畔持芳醑，最软草间移小车。
只有尧夫负新旧，交亲殊不负尧夫。
濮妃袝庙挽二首
陈襄（宋代）

天子徽柔德，神资鞠育仁。
来归声子室，去锡大任身。
白日佳城启，黄麾法杖新。
行观升袝l礼，箫鼓凤台春。
丙午新正书怀十首
范成大（宋代）

瘦骨难胜遇节衣，日高催起趁晨炊。
病怜榔栗随身惯，老觉屠苏到手迟。
一饱但蕲庚癸诺，百年甘守甲辰雌。
莫言此外都无事，柳眼梅梢正索诗。
惊雷聚雨
阳枋（宋代）

槎星烂照玉堂明，楼雪晴融白帝城。
鸥狎不知菱荡转，漫随瀼水泛春声。
题中峰方丈
释师观（宋代）

森森松竹耸中峰，八面玲珑眼界空。
尽向石根寻马迹，谁人亲见道林翁。
偈颂一百零二首
释慧远（宋代）

新岁有来由，烹茶上酒楼。
一双无两脚，半个有三头。
突出神难辨，相逢鬼见愁。
倒吹无孔笛，促拍舞梁州。
偈颂一百三十三首 其六十六
释居简（宋代）

元正启祚，万物咸新。即日伏惟，无位真人。饱莫喜，饥莫嗔，一日从头五合陈。
赠张先生
范仲淹（宋代）

应是少微星，又云严君平。
浩歌七十馀，未尝识戈兵。
康宁福已大，清静道自生，
邈与神仙期，不犯宠辱惊。
读易梦周公，大得天地情。
养志学浮丘，久鍊日月精。
寿存金石性，啸作鸾凤声。
阴德不形言，一一在幽明。
何当换金骨，五云朝玉京。
有客淳且狂，少小爱功名。
非谓钟鼎重，非谓箪瓢轻。
素闻前哲道，欲向圣朝行。
风尘三十六，未作万人英。
乃闻头角者，五神长战争。
祸福有倚伏，富贵多亏盈。
金门不乏隽，白云宜退耕。
人间有嵩华，栖之比蓬瀛。
芝田春蔼蔼，玉润画铮铮。
峰峦多秀色，杉桂一何清。
月壑认瑶池，花岩列锦城。
朱弦冉冉奏，金醴迟迟倾。
相劝绮季徒，颓玉信纵横。
此乐不寻常，何苦事浮荣。
愿师先觉者，远远濯吾缨。
田家
郑清之（宋代）

老农喜说田家早，缺月疏星穿木杪。
洗铮燎草作晨炊，麦饭咽甘虫食蓼。
儿牵秧马妇携笠，泥滑不嫌春雨少。
平畴拍拍水连堤，姑恶数声天欲晓。
和晏相公雪
韩维（宋代）

去年阳气骄，不雪尽冬序。
今年未开腊，已见六花注。
矜新忽微飘，争急遂横鹜。
浩荡天地和，旷爽楼观曙。
蔽日惊蛾飞，集雍纷鹭翥。
膏润通大田，光辉借前树。
索檐鲁缟轻，委庭荆璞聚。
微生窗户明，巧作樽罍助。
相公谢朝柄，燕处均养素。
上嘉时泽滋，俯乐心赏遇。
南阁罢图史，西亭回杖屦。
步迳怜缺玉，攀林看堕絮。
长吟写幽适，高隐动遐慕。
愧非右席才，莫奉梁园赋。
霜天晓角
辛弃疾（宋代）

暮山层碧。掠岸西风急。一叶软红深处，应不是、利名客。

玉人还伫立。绿窗生怨泣。万里衡阳归恨，先倩雁、寄消息。
万竹乃竹洲曾孙也万竹子常新恩弃儒於乾明入
杨公远（宋代）

洲上檀栾竹万竿，此君得所一般般。
根虽易地终无异，操直参天也不难。
冠借皮为疑斗灿，杖凭枝作觉龙寒。
步虚词罢幽閒处，好勘黄庭悟寸丹。
贺同年翰林从叔舍人知制诰
李频（唐代）

仙禁何人蹑近踪，孔门先选得真龙。别居云路抛三省，

专掌天真在九重。五色毫挥成涣汗，百寮班下独从容。

芳年贵盛谁为比，郁郁青青岳顶松。
有感 其二
张鸿基（清代）

伏机陡发地雷鸣，竟有潜师夜斫营。挺戟行间来孝子，拔刀岭上出残兵。

白衣杀贼闻犹罕，青简论功忌尚生。太息魏公方柄政，曲端虽勇竟何成。
和梁饰甫通判招饮林子长溪堂韵
袁说友（宋代）

千家满明月，更觉双溪明。
秋来诗酒无，毋乃亦太清。
诗筒解我诗，续续堆轩楹。
岂无斗酒藏，而待君所营。
顿闻别驾贤，行听立鹄声。
秋光恐无几，有酒何从倾。
扁舟下沧浪，有此月犹横。
要当办兹游，奇绝夸平生。
视旱田赋呈上元簿杨明卿
王信（宋代）

轮蹄旦旦风尘表，入眼群山青未了。刺藤迎日子先红，荞麦得未花渐老。

丛祠诡怪画村疃，古寺骞腾出林杪。征衫多次逐飞鸢，下担有时随宿鸟。

初晴得去恨迟迟，独夜不眠忧悄悄。公如老骥暂伏枥，我类游鳞终屈沼。

一朝王事有期会，百里民情同探讨。详于禹贡辨等级，明似离娄烛幽眇。

高依丘垄或微收，低近陂塘翻尽槁。凶荒有数合均一，报应于中又分晓。

不能究实害非浅，傥使从宽恩岂小。兹行到处欲春风，批放莫教分数少。
金神夜猎图二首
姜夔（宋代）

夜半金神羽猎，奔走山川百灵。
云气旌旗来下，飒然已入青冥。
空山吟十咏有序 其四 九日山
王渐逵（明代）

寂寞空山歌采芝，菊花开遍雁声迟。一尊散发峰头卧，和得文公九日诗。
题画梅二首 其一 红梅
陶宗仪（明代）

梨云落莫锦云低，谁写冰魂上赫蹄。玉骨从来无此色，想应新浴武陵溪。
和何知郡子文冬日即事
员兴宗（宋代）

甲观吾何事，丁年岁又周。霜馀一尊在，梅过百花羞。
杂咏一百首·仓舒
刘克庄（宋代）

全活啮鞍吏，平章秤象船。
丕乎真有幸，舒也竟无年。
南塘冬夜倡和
范成大（宋代）

燃萁烘煖夜窗幽，时有新诗趣倡酬。为问灞桥风雪里，何如田舍火炉头。

寒釭欲暗吟方苦，冻笔难驱字更遒。绝笑儿痴生活淡，略无岁晚稻粱谋。
钱生坟前八景 其七 芦花喷雪
何瑭（明代）

芦花秋似雪，掩映钓鱼舟。先世嬉游处，经过泪暗流。
挽老苏先生
姚辟（宋代）

持笔游从已五年，忽嗟精魄去茫然。
茂陵未访相如藁，宣室曾知贾谊贤。
薤露有歌凄晓月，绛纱无主蔽寒烟。
平生事业文公志，应试乡人白玉镌。
蜀江有吊
郑谷（唐代）

孟子有良策，惜哉今已而。徒将心体国，不识道消时。

折槛未为切，沈湘何足悲。苍苍无问处，烟雨遍江蓠。
雨中过白芒村寄高山人俨
彭孙遹（清代）

春云生骤寒，溪上无人迹。石笋清相罗，烟翠纷可摘。

欲持三尺清，写此春山碧。却忆山中人，远在龙池宅。

惆怅不同游，白芒风雨夕。
碧筒饮，次胡丞韵二首 其二
张昱（元代）

花外风来香满湖，折荷举酒笑相呼。自来四明有狂客，除却高阳非酒徒。

饮处有情丝不断，折时多刺手难扶。豪家玉斗虽云贵，有此尊前风致无？
夔州竹枝歌九首 其四
范成大（宋代）

瘿妇趁墟城里来，十十五五市南街。行人莫笑女粗丑，儿郎自与买银钗。
祝忘忧居士寿
耶律楚材（元代）

酷似燕山窦十郎，灵椿初老桂枝芳。两朝厚遇垂千稔，一日清明满四方。

玉佩丁东照兰省，斑衣摇曳悦萱堂。他年参到平常处，便是长生不老乡。
示若临侍者
释普济（宋代）

一思面门摘不断，放下重新买草鞋。
有路莫行无路入，照雇浑家落险崖。
三界惟心
张伯端（宋代）

三界惟心妙理，万物非此非彼。
无一物非我心，无一物是我己。
西竺净长老请赞
释心月（宋代）

色见声求，二俱不是。
离声色外，转没巴鼻。
石火光中，掣电影里。
要见石豀，且莫瞌睡。
题殿前桂叶
卢僎（唐代）

桂树生南海，芳香隔楚山。今朝天上见，疑是月中攀。
满庭芳（再赠叶宪）
洪适（宋代）

同病相怜，冻吟谁伴，温怀举案齐眉。槐安梦境，一笑自来稀。未齐斜川见雪，春欲半、尚压铜池。今思古，拊盆击筑，虿鼎闲夔彝。

何时。天意解，并游花坞，旋扫蛛丝。对壶中闲日，冗牍休治。四坐同盟情话，飞玉尘、万事多知。杯盘省，浅斟随意，真率视前碑。
挽赵卿无垢二首
刘克庄（宋代）

血衣尚在久乘边，入手功名费十年。
圯上一编非鬼授，晋阳三版以人全。
共祠石室思方切，不画云台命使然。
玉树堂堂如昨日，安知冠剑隔重泉。
和汉老弟双莲诗韵
虞俦（宋代）

青桂留连最上枝，待君奋翼到天池。秋莲又喜呈嘉兆，春草何天费梦思。

雅想分香风静处，更怜并影月明时。姮娥似办双荷制，故遣冯夷预报知。